
Θεσσαλονίκη,  2 Σεπτεμβρίου 2026 

ΔΕΛΤΙΟ ΤΥΠΟΥ
Το ΝΟΗΣΙΣ στη Βαλκανική Πλατεία 2026
Ακόνισε το μυαλό σου, δοκίμασε τις αισθήσεις σου!

Το Κέντρο Διάδοσης Επιστημών και Μουσείο Τεχνολογίας - ΝΟΗΣΙΣ συμμετέχει στη φετινή «Βαλκανική Πλατεία 2026» του Δήμου Νεάπολης Συκεών, προσκαλώντας επισκέπτες και επισκέπτριες σε μια ανοιχτή, διαδραστική εμπειρία επιστήμης, τεχνολογίας και ψυχαγωγίας.
Από την Τετάρτη 2 έως και τη Δευτέρα 7 Σεπτεμβρίου 2026, από τις 19:00 έως τις 23:00, το ειδικά διαμορφωμένο περίπτερο του ΝΟΗΣΙΣ στη Βαλκανική Πλατεία μετατρέπεται σε ένα υπαίθριο σημείο επιστημονικής ανακάλυψης. Οι επισκέπτες και οι επισκέπτριες θα έχουν την ευκαιρία να δοκιμάσουν τις δεξιότητές τους, να εξασκήσουν την παρατηρητικότητα και τα αντανακλαστικά τους και να ανακαλύψουν, μέσα από το παιχνίδι, πώς λειτουργεί η ανθρώπινη αντίληψη.
Στο πλαίσιο της δράσης NOESIS pop-up Science: «Ακόνισε το μυαλό σου, δοκίμασε τις αισθήσεις σου!», το κοινό θα συμμετάσχει σε πρωτότυπες προκλήσεις STEM, όπως το διαδραστικό έκθεμα επιδεξιότητας και αντανακλαστικών «Δοκίμασε τα νεύρα σου», καθώς και σε παιχνίδια οπτικής και χωρικής αντίληψης από τη συλλογή «Παιχνίδια του Μυαλού».
[bookmark: _GoBack]Με σύμμαχο την περιέργεια και αντίπαλο τον χρόνο, οι συμμετέχοντες και οι συμμετέχουσες, αλληλεπιδρώντας με τις διατάξεις που προκαλούν το μυαλό και τα χέρια τους  θα διαπιστώσουν με βιωματικό τρόπο ότι η επιστήμη μπορεί να γίνει συναρπαστική, προσιτή και διασκεδαστική για όλες τις ηλικίες.
Η συμμετοχή του ΝΟΗΣΙΣ στη Βαλκανική Πλατεία 2026 εντάσσεται στη διαρκή προσπάθεια του φορέα να φέρνει την επιστήμη πιο κοντά στο ευρύ κοινό, μέσα από δράσεις που ενθαρρύνουν τη δημιουργικότητα, την κριτική σκέψη και τη μάθηση μέσω εμπειρίας.
Η είσοδος είναι ελεύθερη και οι δράσεις απευθύνονται σε όλες τις ηλικίες.

Παράκληση για δημοσίευση ή μετάδοση.
Για οποιαδήποτε επιπλέον πληροφορία μπορείτε να επικοινωνήσετε:
Ελισάβετ Κωνσταντίνου, Υπεύθυνη Επικοινωνίας-Προβολής, τηλ. 2310483045

